Il-Kunsill żied disa' persuni fuq il-lista ta' dawk soġġetti għal miżuri restrittivi minħabba azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna. Huma ġew elenkati minħabba l-involviment tagħhom fl- hekk imsejħa "elezzjonijiet" tal-hekk imsejħa "Repubblika tal-Poplu ta' Donetsk" u "Repubblika tal-Poplu ta' Luhansk". Bl-azzjonijiet tagħhom, dgħajfu aktar l-integrità territorjali, is-sovranità u l-indipendenza tal-Ukrajna L-UE tqis li dawn l-"elezzjonijiet" huma illegali u illeġittimi u ma tirrikonoxxihomx. F'dikjarazzjoni maħruġa fl-10 ta' Novembru 2018, l-UE kkundannat dawn l-"elezzjonijiet", peress li jiksru d-dritt internazzjonali, idgħajfu l-impenji li ttieħdu fil-qafas tal-ftehimiet ta' Minsk u jiksru s-sovranità u l-liġi tal-Ukrajna. Il-miżuri jikkonsistu minn projbizzjoni fuq l-ivvjaġġar u ffriżar tal-assi, li jfisser li dawn il-persuni ma jistgħu jidħlu fit-territorju ta' ebda stat membru tal-UE u li l-assi kollha fl-UE ta' dawn il-persuni huma ffriżati u persuni u entitajiet tal-UE ma jistgħu jagħmlu ebda fondi disponibbli għalihom. Id-deċiżjoni ttella' l-għadd totali ta' persuni elenkati mill-UE għal 164. Barra minn hekk, l-UE imponiet iffriżar tal-assi fuq 44 entità fil-qafas ta' dan ir-reġim ta' sanzjonijiet. L-atti legali, li jinkludu l-ismijiet tal-persuni kkonċernati, huma disponibbli fil-Ġurnal Uffiċjali tal-UE. Deċiżjoni tal-Kunsill, Il-Ġurnal Uffiċjali tal-Unjoni Ewropea, 10 ta' Diċembru 2018 Ħarsa ġenerali lejn il-miżuri restrittivi tal-UE b'reazzjoni għall-kriżi fl-Ukrajna Dikjarazzjoni mir-Rappreżentant Għoli f'isem l-UE dwar l-"elezzjonijiet" ippjanati fl-hekk imsejħa "Repubblika tal-Poplu ta' Donetsk" u "Repubblika tal-Poplu ta' Luhansk" tal-11 ta' Novembru 2018 Ara l-paġna tal-laqgħa